Diari Oficial de la Generalitat Valenciana


Sumari del DOGV 6214, del 25-02-2010 (2010/1992)

RESOLUCIÓ de 25 de febrer de 2009, de la Direcció General per al Canvi Climàtic, per la qual s'atorga a Avícola Hermanos Cervera, SL, l'autorització ambiental integrada per a una explotació avícola de posta amb centre de classificació d'ous al terme municipal de Catadau.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6214

Data del DOGV
:   25-02-2010

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2010/1992


Data del document
:   25-02-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * empresa privada

RESOLUCIÓ de 25 de febrer de 2009, de la Direcció General per al Canvi Climàtic, per la qual s'atorga a Avícola Hermanos Cervera, SL, l'autorització ambiental integrada per a una explotació avícola de posta amb centre de classificació d'ous al terme municipal de Catadau. [2010/1992]  
Vistos els documents que consten en l'expedient 072/07 IPPC, instruït a instàncies de Pablo Cervera Climent, en representació d'Avícola Hermanos Cervera, SL, a fi d'obtenir l'autorització ambiental integrada per a una explotació avícola de posta amb centre de classificació d'ous existent al terme municipal de Catadau, s'emet aquesta resolució de conformitat amb els següents,  
Antecedents de fet  
Primer. Amb data 29 de desembre de 2006 Pablo Cervera Climent, com a representant d'Avícola Hermanos Cervera, SL, amb CIF D32373206 i domicili a l'efecte de notificació a l'avinguda de Sant Antoni, 35, de Llombai (València), va presentar a l'oficina PROP, situada al carrer de Gregori Gea, 27, de València, una sol·licitud d'autorització ambiental integrada per a una explotació avícola ubicada a la partida de l'Heretat, polígon 6, parcel·la 88, de Catadau, que es detalla en l'annex I.  
En l'expedient consta l'informe de compatibilitat urbanística presentat a l'Ajuntament de Catadau de data 26 de gener de 2009.  
Segon. Amb data 22 de març de 2007 es va requerir a l'empresa que aportara la documentació necessària a fi d'admetre a tràmit la sol·licitud, la qual és lliurada en data 14 de maig de 2007.  
Tercer. Una vegada admesa a tràmit la sol·licitud en data 19 de juny de 2007, la Conselleria va remetre l'expedient a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada, a fi que informaren sobre la suficiència de la documentació aportada.  
Quart. Amb data 25 de juliol de 2007 es va rebre l'informe de l'Ajuntament de Catadau pel qual es considerava suficient el contingut de la documentació presentada respecte a aquells aspectes de competència municipal.  
Cinqué. Els dies 26 de juny de 2007, 10 de juliol de 2007, 30 de juliol de 2007 i 21 de setembre de 2007 es van rebre informes del Servei de Protecció de l'Ambient Atmosfèric, de la Conselleria d'Agricultura, Pesca i Alimentació, del Servei d'Avaluació d'Impacte Ambiental i del Servei de Residus Industrials, respectivament, en els quals se sol·licitava la presentació de documentació complementària, la qual va ser aportada per l'empresa el 6 d'agost de 2007 i el 29 de novembre de 2007.  
Sisé. Amb data 28 de gener de 2008 es va rebre l'informe favorable de la Confederació Hidrogràfica del Xúquer, supeditat al compliment de diverses condicions.  
Seté. Amb data 4 de febrer de 2008 es va sotmetre a informació pública l'expedient de referència, durant un període de 30 dies hàbils, d'acord amb el que estableix l'article 28 de la Llei 2/2006, de 5 de maig, de prevenció de la contaminació i qualitat ambiental, i es va publicar l'anunci corresponent en el Diari Oficial de la Comunitat Valenciana (núm. 5695).  
Durant el període d'informació pública no s'ha presentat cap al·legació al projecte, ni en aquesta Conselleria ni a l'Ajuntament de Catadau, i així consta en l'expedient certificat de la informació pública.  
Huité. Una vegada transcorregut el termini d'informació pública, es va sol·licitar un nou informe a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada sobre l'adequació del projecte a tots aquells aspectes que foren de la seua competència.  
Nové. Amb data 25 de juny de 2008 es va rebre un informe del Servei de Residus Industrials mitjançant el qual se sol·licitava la presentació de documentació. El 17 de juliol de 2008 aquesta Conselleria va oficiar un requeriment d'aquesta documentació a l'empresa, la qual la va aportar els dies 12 d'agost de 2008 i 5 de setembre.  
Deu. Amb data 4 de juliol la Conselleria d'Agricultura, Pesca i Alimentació va emetre un informe favorable sobre l'adequació de la instal·lació en els punts que són de la seua competència.  
Onze. Amb data 4 de desembre de 2008 l'empresa va presentar una modificació no substancial del projecte bàsic sobre la ubicació del femer, la qual es va remetre en data 23 de desembre de 2008 al Servei d'Avaluació d'Impacte Ambiental i a l'Àrea de Ramaderia de la Conselleria d'Agricultura, Pesca i Alimentació, i com que no en va rebre cap informe es van prosseguir les actuacions.  
Dotze. Amb data 19 de gener de 2009 es va rebre la declaració d'impacte ambiental acceptable, emesa per la Direcció General de Gestió del Medi Natural, la qual fixava una sèrie de condicionants.  
Així mateix, s'han incorporat a l'expedient els informes emesos pel Servei de Protecció de l'Ambient Atmosfèric i pel Servei de Residus Industrials.  
Tretze. Amb data 18 de febrer de 2009 es va fer el tràmit d'audiència a l'interessat.  
Catorze. Amb data 24 de febrer de 2009 la Comissió d'Anàlisi Ambiental Integrada va celebrar una sessió ordinària i va aprovar la proposta de resolució de l'expedient 072/07 IPPC de sol·licitud d'autorització ambiental integrada, promoguda per Avícola Hermanos Cervera, SL.  
Als fets anteriors són aplicables els següents  
Fonaments de dret  
Primer. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desplega en l'àmbit de la Comunitat Valenciana la Llei 16/2002, de prevenció i control integrats de la contaminació, les activitats que apareixen en l'annex I d'aquesta llei estan subjectes a autorització ambiental integrada.  
La instal·lació de referència està inclosa en l'epígraf 9.3.a de l'annex I de la Llei 2/2006.   
Segon. L'expedient s'ha tramitat segons el que preveuen els articles 27 i següents de la Llei 2/2006, de 5 de maig, de prevenció de la contaminació i qualitat ambiental, desplegada pel Decret 127/2006, de 5 de maig, del Consell de la Generalitat Valenciana.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
En vista d'aquests antecedents, a proposta del Servei de Control Integrat de la Contaminació, amb el vistiplau del cap de l'Àrea de Qualitat Ambiental, resolc:  
Primer  
Concedir a Avícola Hermanos Cervera, SL, l'autorització ambiental integrada per a l'explotació avícola de gallines ponedores ubicada a la parcel·la 88, polígon 6, del terme municipal de Catadau (València), la qual queda inscrita en el Registre General d'Instal·lacions IPPC de la Comunitat Valenciana amb el número 376-09/AAI/CV, condicionada al compliment dels requisits següents:  
1. Emissions atmosfèriques  
Les emissions difoses a l'atmosfera estimades per al conjunt de l'explotació són les següents:  
Contaminants Estimació d'emissió  
Metà total 7.447,68 kg/any  
Amoníac total 31.399,20 kg/any  
Òxid nitrós total 780,62 kg/any  
   
Respecte a les emissions canalitzades, la instal·lació té un focus d'emissió, concretament un grup electrogen per a avaries eventuals de subministrament. En el termini de tres mesos cal aportar un informe de mesurament d'aquestes emissions elaborat per una ECMQA, l'estimació d'aquestes o bé una justificació que les emissions no superen els llindars que estableix l'article 42 del Decret 833/1975 per a ser considerades com a contaminació sistemàtica. Els límits d'emissió que s'han d'aplicar per a aquest focus són els que estableix la disposició addicional primera del Decret 127/2006, de 15 de setembre, del Consell, pel qual es desplega la Llei 2/2006, de 5 de maig, de la Generalitat, de prevenció de la contaminació i qualitat ambiental. Així mateix, la periodicitat de mesurament de les emissions per part d'una ECMQA ha de ser cada cinc anys.  
2. Soroll  
Respecte al nivell de sorolls transmesos a l'exterior, cal complir el que estableixen la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual es fixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.   
En particular, al perímetre de la parcel·la s'han de complir els límits sonors externs establits per a zones d'ús industrial, que són els següents:  
Diürn Nocturn  
70 dB(A) 60 dB(A)  
   
Cada cinc anys s'ha de fer una auditoria acústica a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. Aquesta auditoria l'ha de fer una entitat col·laboradora en matèria de contaminació acústica, d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre.  
El titular ha de disposar del llibre de control, que ha d'estar constituït pels certificats dels resultats obtinguts de les auditories acústiques i els corresponents informes complets.  
3. Olors  
Quan l'òrgan competent ho considere necessari, pot requerir al titular de la instal·lació la realització d'una avaluació de la molèstia per les olors que genera, mitjançant el mesurament de les unitats d'olor, d'acord amb la norma UNE-EN 13053. A les zones residencials d'afecció, el percentil 98 de les mitjanes horàries al llarg d'un any s'ha de limitar a cinc unitats d'olor.  
4. Abocaments  
Les aigües residuals procedeixen únicament dels lavabos i de la neteja de la nau que es fa durant el buit sanitari cada 14-15 mesos, quantitat que s'estima com a mínima. Les primeres són arreplegades en una fossa sèptica situada dins de l'explotació que es declara construïda amb materials impermeables.  
Ha de justificar la gestió de les aigües residuals que s'emmagatzemen a la fossa sèptica, per a la qual cosa se li concedeix un termini de tres mesos, a partir de la concessió de l'autorització ambiental integrada, perquè presente la documentació següent:  
Certificat de la impermeabilitat i l'estanquitat de la bassa o depòsit d'emmagatzematge d'aigües residuals domèstiques, subscrit per un tècnic competent i visat pel col·legi oficial.  
Justificació del volum anual abocat d'aquest depòsit subscrit per un tècnic competent i visat pel col·legi oficial.  
Contracte amb una casa de neteja encarregada de l'extracció.  
Anualment cal aportar totes les factures de retirada o justificants acreditatius de la retirada de les aigües residuals emmagatzemades en els depòsits impermeables per al tractament posterior en la depuradora local, de manera que aquestes concorden amb el volum generat.  
En tot cas, es recorda al titular de l'activitat que té terminantment prohibit efectuar cap abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, incloent-hi les aigües pluvials que hagen pogut entrar en contacte amb el fem.  
D'acord amb el que disposa l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit amb l'autorització ambiental integrada no altera les competències que la Confederació Hidrogràfica del Xúquer té atribuïdes en relació amb el control, la inspecció i la vigilància del domini públic hidràulic, ni en particular la potestat sancionadora.  
5. Protecció del sòl i de les aigües subterrànies  
La gestió del fem de l'explotació està subjecta a les condicions que fixa la Llei 6/2003, de 4 de març, de ramaderia de la Comunitat Valenciana, com també a qualsevol altra normativa que s'aprove a aquest efecte. Ha de disposar d'un femer, tal com estableix aquesta llei, la localització i les característiques constructives del qual han de correspondre amb les descrites en la documentació tècnica. Aquest ha de tenir una capacitat suficient per a l'emmagatzematge de la gallinassa, ha de ser impermeable, ha de tenir parets amb una altura suficient per a contenir la gallinassa i amb un sistema per al control de lixiviats degudament dimensionat.  
Se li concedeix un termini de 18 mesos des de la concessió de l'autorització ambiental integrada per a finalitzar-ne l'execució. Una vegada conclosa, ha d'aportar un certificat d'impermeabilitat i estanquitat del femer i un certificat tècnic de final d'obra, en el qual se n'indiquen les característiques.  
Respecte al tractament del fem generat pels animals es recorda que, d'acord amb la disposició addicional cinquena de la Llei 10/1998, de residus, la utilització com a fertilitzant agrícola d'aquests residus, quan es facen servir en el marc de les explotacions agràries, no tindrà la consideració d'abocament a l'efecte que estableix l'article 100 del text refós de la Llei d'aigües (Reial decret legislatiu 1/2001), i estarà subjecta a la normativa que aprove el Govern a aquest efecte i a les normes addicionals que, si s'escau, aproven les comunitats autònomes.  
En tot cas, les instal·lacions ramaderes han de disposar de femers amb capacitat suficient per a emmagatzemar i estabilitzar les dejeccions abans del seu aprofitament posterior, per la qual cosa la falta d'impermeabilitat i estanquitat dels depòsits d'emmagatzematge del fem, com també la incorrecta aplicació agronòmica, quan aquesta siga la forma d'eliminar-los, pot donar lloc a la incoació d'un expedient sancionador per infracció tipificada en la lletra f) de l'article 116.3 de la mateixa llei.  
No s'ha de fer cap abocament que puga afectar el sòl o les aigües subterrànies.  
No es poden fer pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
6. Residus  
L'activitat està subjecta als requisits que estableixen la Llei 10/1998, de 21 d'abril, de residus; la Llei 10/2000, de 12 de desembre, de Residus de la Comunitat Valenciana, i el Reial decret 833/1988, de 20 de juliol, sobre el reglament per a l'execució de la Llei 20/1986, modificat pel Reial decret 952/1997.  
La Llei 10/1998 de residus i la Llei 10/2000 de residus de la Comunitat Valenciana seran aplicables supletòriament a la normativa sectorial per a la gestió de subproductes animals (animals morts i deixalles d'origen animal), que es regiran pel Reglament 1774/2002   
\* \* \* \* \*  
  
del Parlament Europeu i del Consell, pel qual s'estableixen les normes aplicables als subproductes animals no destinats a consum humà, i pel Reial decret 1429/2003, de 21 de novembre, pel qual es regulen les condicions d'aplicació de la normativa comunitària en matèria de subproductes animals no destinats al consum humà.  
Pel que fa a la gestió dels residus sanitaris, cal ajustar-se al que disposa el Decret 240/1994, de 22 de novembre, pel qual s'aprova el Reglament regulador de la gestió dels residus sanitaris.  
6.1. Producció de residus  
S'autoritza la producció dels residus següents, sempre que la seua capacitat de generació anual siga de l'ordre de magnitud que es detalla a continuació i la capacitat total de l'explotació siga la detallada en l'annex I.  
Aquest centre productiu està inscrit en el Registre de Petits Productors de Residus Perillosos de la Comunitat Valenciana.  
En el termini de tres mesos cal aportar una còpia dels documents d'acceptació dels residus produïts, emesos per un gestor autoritzat per a gestionar-los. Aquests documents han de ser originals (o còpies compulsades), han d'estar segellats pel gestor i han d'estar vigents.  
L'envasament i l'etiquetatge dels residus s'ha de fer d'acord amb el que estableixen els articles 13 i 14 del Reial decret 833/1988, Reglament de residus tòxics i perillosos. Així mateix, d'acord amb l'article 16 de l'esmentat reglament, cal disposar d'un registre on conste la quantitat, la naturalesa, la identificació, l'origen i la data de generació i l'entrega a un gestor autoritzat, com també el número de document de control i seguiment utilitzat, si escau, i el gestor a qui s'entrega el residu.  
Els residus es poden emmagatzemar durant un període igual o inferior a sis mesos, en el cas que siguen perillosos, i en el cas de residus no perillosos es poden emmagatzemar durant un període d'un any, quan la destinació final siga l'eliminació, i de dos anys, quan la destinació final siga la valorització, i una vegada transcorregut aquest període han de ser entregats a un gestor autoritzat. Aquest emmagatzematge temporal de residus perillosos s'ha de fer segregat per tipus de residus, ha d'estar convenientment senyalitzat i ha de fer-se en un lloc cobert, amb sòl impermeable i sistemes de recollida de vessaments accidentals.  
Per a la recollida de possibles fugues o vessaments accidentals de líquids, tant de residus com de matèries primeres, cal disposar de material absorbent no inflamable en quantitat suficient per a aquesta finalitat. L'absorbent, una vegada contaminat, s'ha de gestionar com a residu perillós o no perillós, segons corresponga.  
Cal presentar un pla de prevenció i reducció de residus perillosos d'acord amb el que estableix la Llei 10/2000, de 12 de desembre, de residus de la Comunitat Valenciana, article 45 i disposició addicional quarta (DOGV 15.12.2000).  
Qualsevol modificació relacionada amb la producció de residus perillosos que implique un canvi en la caracterització, producció de nous residus o canvis significatius en les quantitats habituals generades que puga alterar el que estableixen aquestes condicions ha de ser comunicada.  
Els requisits que estableix la legislació vigent en matèria d'envasos i residus d'envasos, i de manera especial el que estableix el Reial decret 782/1998, de 30 d'abril, pel qual s'aprova el Reglament per al desplegament de la Llei 11/1997, d'envasos i residus d'envasos, no queden derogats per la Llei 16/2002, per la qual cosa la concessió de l'autorització ambiental integrada no eximeix del seu compliment.  
La gestió del fem de l'explotació està subjecta a les condicions que fixa la Llei 6/2003, de 4 de març, de ramaderia de la Comunitat Valenciana, com també a qualsevol altra normativa que a aquest efecte aprove el Govern i, si escau, la Generalitat Valenciana.  
Els animals morts tenen la consideració de material de la categoria 2, d'acord amb el que estableix el Reglament CE 1774/2002, com també el Reial decret 1429/2003, de 21 de novembre, pel qual es regulen les condicions d'aplicació del reglament esmentat, per la qual cosa s'han d'arreplegar, transportar, identificar i eliminar segons el que estableix aquest reglament.  
Finalment, cal portar un registre documental relatiu a la producció i utilització de fem (en el qual han de figurar la quantitat, la naturalesa, l'origen, la destinació, la freqüència de recollida, el mitjà de transport i el mètode de valorització o eliminació del fem gestionat) i la retirada per part d'una empresa autoritzada de les baixes animals generades en l'explotació.  
7. Mesures que cal adoptar en situacions diferents de les normals que puguen afectar el medi ambient  
S'han de prendre totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat pel que fa al funcionament de les instal·lacions.  
En relació amb el possible dany ambiental ocasionat per l'activitat, cal aplicar la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada.  
Així mateix, quan es determine el cessament d'alguna de les unitats, cal desmantellar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'activitat esmentada i no es produïsca cap dany sobre el sòl i el seu entorn.  
8. Declaració d'impacte ambiental  
S'han de complir les condicions que estableix la declaració d'impacte ambiental emesa per la Direcció General de Gestió del Medi Natural de data 19 de gener de 2009.  
9. Altres condicions  
En relació amb les normes mínimes de benestar animal, cal tenir en compte el que estableix el Reial decret 3/2002, d'11 de gener, pel qual es fixen les normes mínimes de protecció de les gallines ponedores.  
Cal ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i el control de la legionel·losi.  
Cal complir el que disposen la Llei 11/1997, d'envasos i residus d'envasos, i el Reial decret 782/1998, de 30 d'abril, pel qual s'aprova el Reglament per al desplegament de l'esmentada llei.  
L'explotació i les seues instal·lacions s'han d'ajustar a les condicions indicades en el projecte tècnic en els aspectes que no fixa aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
En el control inicial s'ha de comprovar que s'han aplicat les mesures que preveu el projecte.  
10. Obligació de subministrament d'informació  
Abans de l'1 de març de cada any s'ha de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon  
L'autorització ambiental integrada s'ha de renovar, en els aspectes ambientals, en el termini màxim de huit anys, llevat que abans d'aquest termini es produïsquen modificacions substancials que obliguen a tramitar una nova autorització o que s'incórrega en algun dels supòsits de modificació d'ofici que recull l'article 26 de la Llei 16/2002, d'1 de juliol.  
La renovació s'ha de sol·licitar amb una antelació mínima de deu mesos abans del venciment del termini de vigència de l'autorització ambiental integrada.  
Tercer  
En el termini de sis mesos el titular de la instal·lació ha de presentar a la Direcció General per al Canvi Climàtic un certificat visat del tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, com també a la resta de documentació tècnica presentada.  
Quart  
Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits que estableix aquesta resolució. La visita serà realitzada en el termini de tres mesos per una entitat col·laboradora acreditada per al control integrat de la contaminació, segons el Decret 29/2007, de 9 de març, que modifica el Decret 229/2004, de 15 d'octubre, del Consell, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre, en el qual s'ha d'acreditar el compliment del contingut de l'autorització ambiental integrada.  
Cinqué  
L'Administració deixarà sense efecte aquesta resolució en el moment que observe qualsevol incompliment de les condicions que s'hi imposen, amb audiència prèvia de l'interessat.  
Sisé  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, ha de:  
- Complir les obligacions de control i subministrament d'informació que preveu la legislació sectorial aplicable i l'autorització ambiental integrada.  
- Comunicar a la Conselleria de Medi Ambient, Aigua, Urbanisme i Habitatge qualsevol modificació, substancial o no, que es propose fer en la instal·lació, la transmissió de la titularitat o qualsevol incident o accident que puga afectar el medi ambient.  
- Prestar l'assistència i la col·laboració necessàries a aquells que s'encarreguen de les actuacions de vigilància, inspecció i control.  
Seté  
En tot el que no especifica aquesta resolució, cal ajustar-se a totes i cadascuna de les condicions que estipula la normativa vigent en matèria de residus, abocaments, contaminació atmosfèrica, acústica, impacte ambiental, accidents greus i autoprotecció, com també qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es pot presentar un recurs d'alçada davant la Secretaria Autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 25 de febrer de 2009.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
L'empresa Avícola Hermanos Cervera, SL té una explotació avícola de gallines ponedores amb un centre de classificació d'ous al terme municipal de Catadau (València), composta per una nau amb capacitat per a 72.000 places de gallines ponedores i un annex a la nau per a centre de classificació. La producció màxima anual estimada és d'1.971.000 dotzenes d'ous.  
Les gallines entren a la granja amb 20 setmanes de vida. La posta comença a partir de les 21 setmanes, i romanen en l'explotació 14 mesos més (cicle de posta), moment en què ixen cap a l'escorxador. Al final de cada cicle es desinfecta la nau i es fa un buit sanitari de 30 a 40 dies.  
El pinso compost, una vegada adquirit, s'emmagatzema en quatre sitges d'alimentació situades als laterals de l'explotació, des de les quals se subministra mecànicament a les tremuges d'alimentació.  
Els ous són transportats mitjançant cintes fins al centre de classificació, on se seleccionen automàticament per pes, i s'envasen també de manera automàtica.  
L'explotació s'abasteix d'aigua potable procedent de la comunitat de regants Pou de Sant Pere Heretat.   
S'empra l'energia elèctrica per a l'accionament dels mecanismes d'alimentació automàtica, la ventilació forçada, la neteja i la il·luminació artificial, per a la qual cosa es disposa d'un centre de transformació propi i d'un grup electrogen accionat mitjançant gasoil per a casos d'emergència.  
La gallinassa s'extrau diàriament mitjançant cintes transportadores situades sota les gàbies, i és arreplegada i retirada en dies alterns per camions per a gestionar-la externament. El seu emmagatzematge es durà a terme en un femer de 200 metres quadrats de superfície impermeable, amb pendent cap a una fossa d'arreplega de lixiviats estanca i impermeable, amb capacitat per a sis metres cúbics, la qual es buidarà mitjançant una bomba d'extracció de fangs amb recirculació cap al femer, en cas que s'òmpliga. El femer té una capacitat d'emmagatzematge aproximada de mes i mig.  
La producció anual de fem de l'explotació s'ha estimat en 2.900 tones. Es disposa d'un contracte per a l'arreplega, el transport i la gestió de la gallinassa subscrit amb l'empresa Orgamed, SL, que la destina a adob.  
Els cadàvers s'emmagatzemen en un contenidor i són retirats per un gestor autoritzat.